《宣圣墓》
元代·张起岩

迢迢鲁城阴，长林肃秋色。修门负平冈，重墉屹玄宅。

交柯矗云负，文楷开苍柏。翁仲俨仪卫，斋厅厂虚白。

境土自清旷，密茂不容隙。巢居绝禽鸟，郁茁无寸棘。

苔藓带坚埴，草露湿寒碧。肃躬款崇关，屏气前踧踖。

高陵遂瞻仰，素愿惬平昔。圣裔偕守长，联翩来接迹。

罗列仪雍容，奠拜助登陟。慨然渺深思，辞容宛如觌。

徘徊凝睇久，景慕遂叹息。缅想万世功，纲常赖扶植。

林林区宇内，孰不沾圣泽。宜哉子孙枝，蕃衍挺圭璧。

百代如一日，附垄守宗泽。欲归重踌躇，历览抚碑刻。

崇文际皇元，新庙再修饬。风厉示多方，镌铭有穹碣。

作者简介：（1285—1353）济南人，字梦臣，号华峰。博学能文，尤工篆隶。初以察举为福山县学教谕，一度摄县事，听断明允。仁宗延祐二年进士第一，除同知登州事。改集贤修撰，历国子监丞、监察御史。丞相倒刺沙诬陷御史台臣，力争于泰定帝前，事乃得释。历侍御史、燕南廉访使，搏击豪强，不少容贷。顺帝时诏修辽、金、宋三史，入翰林为承旨，充总裁官。以熟于金代掌故及宋儒道学原委，于史稿多所改正。史成致仕。有《华峰漫稿》、《华峰类稿》、《金陵集》